**Πόλεμος και Ειρήνη**

Πόλεμος, μία λέξη που εγκυμονεί ωστόσο, χιλιάδες εικόνες και συναισθήματα. Μια λέξη στενά συνδεδεμένη με τον πόνο.

Τις εναντιώσεις και τα συμφέροντα μεμονωμένων κυβερνητών εξυπηρετούν λαοί. Στο όνομα της πατρίδας χύνεται αίμα αθώων ανθρώπων, συχνά και παιδιών. Τα κεκτημένα μιας χώρας, όλα όσα με προσπάθεια απέκτησε στη διάρκεια των χρόνων, είτε αυτά συνιστούν την οικονομία, είτε την παιδεία και τον πολιτισμό, γνωρίζουν ολοκληρωτική καταστροφή. Από την άλλη, όσον αφορά τον ψυχισμό των ανθρώπων η ρήξη είναι εμφανής, έως και ανεπανόρθωτη. Οικογένειες διασπώνται, μικρά παιδιά χάνουν τους γονείς τους και με βάναυσο τρόπο αναγκάζονται να ενηλικιωθούν εν μια νυκτί. Συνεπώς, κατά τη διάρκεια του πολέμου δεν υπονομεύονται μόνο οι ανθρώπινες αξίες και τα ιδανικά, αλλά εκμηδενίζεται ολόκληρη η ανθρώπινη υπόσταση.

Στον αντίποδα, η ειρήνη συνιστά τη χειραφέτηση του ανθρώπου. Απελευθερώνεται λοιπόν αυτός, από τα δεσμά του πολέμου και δημιουργεί ξανά τις υποδομές για την επανέναρξη μιας νέας ζωής. Παράλληλα, προάγει την εκπαίδευση και κατ’επέκταση την τεχνολογική, οικονομική και πολιτιστική ανάπτυξη του εκάστοτε τόπου. Επιπλέον, εν καιρώ ειρήνης ο νέος, έχει ως γνώμονα των πράξεών του την αγάπη, την αλληλεγγύη, τον αλτρουισμό και όχι την μισαλλοδοξία. Σκέφτεται με την καρδιά και όχι με το συμφέρον.

Εν κατακλείδι, ένα μέλλον με ειρήνη είναι ένα μέλλον με ελπίδα και πως μπορείς να στερήσεις από ένα παιδί το δικαίωμα στην ελπίδα και στα όνειρα;